KIRJALLINEN KYSYMYS E-0072/01 esittäjä(t): Elisabeth Jeggle (PPE-DE) komissiolle. Mahdolliset EU-toimet maatalouden tukemiseksi BSE-kriisissä.



Virallinen lehti nro 093 E , 18/04/2002 s. 0002 - 0003



KIRJALLINEN KYSYMYS E-0072/01 esittäjä(t): Elisabeth Jeggle (PPE-DE) komissiolle (22. tammikuuta 2001) Aihe: Mahdolliset EU-toimet maatalouden tukemiseksi BSE-kriisissä BSE-kriisin vuoksi kaikenlaisten naudanlihatuotteiden kysyntä on rajusti laskenut. Kriisi on pahentanut maatalouden harjoittajien jo ennestään kriittistä taloudellista tilannetta ja uhkaa jo joidenkin tilojen olemassaoloa. Sama pätee teurastamoihin. Tämän johdosta pyydän komissiota vastaavaan seuraaviin kysymyksiin: 1. Saksa aikoo, vastoin EU-vaatimuksia, BSE-testata kaikki naaraspuoliset, yli 30 kuukauden ikäiset eläimet, jotka kuuluvat EU:n ostojärjestelyjen piiriin. Katsooko komissio, että näistä eläimistä saatavaan lihaan, testituloksen ollessa negatiivinen, voitaisiin ryhtyä soveltamaan interventiojärjestelmää? 2. Saksan maatalous- ja ravitsemusviraston (Bundesanstalt für Landwirtschaft und Ernährung) vaatimukset sonnien ottamisesta intervention piiriin eivät vaikuta toteuttamiskelpoisilta. Onko komission mielestä mahdollista määritellä tietyn lihan sisällyttämistä interventioon koskevat kriteerit suuremmassa määrin syötäväksi kelpaavuuden perusteella? Voidaanko interventio, ainakin väliaikaisesti, ulottaa koskemaan yli 24 kuukauden ikäisiä sonneja? 3. Onko komission mielestä mahdollista korottaa 17 kuukauden ikäisistä ja alle 159,6 kiloa painavista vasikoista maksettava yleinen teurastuspalkkio nykyisestä 65 Saksan markasta 129 Saksan markkaan, ts. täysikasvuisista naudoista maksettavan palkkion suuruiseksi? 4. Onko mahdollista, markkinoiden keventämiseksi, maksaa teurassonnien kasvattajille käyttämättä jätettävistä sallittuun päälukuun sisältyvistä paikoista (laajaperäistäminen) urospuolisista nautaeläimistä maksettavan erityispalkkion suuruinen palkkio? 5. Mitä toimia komissio toteuttaa BSE:n syntymekanismista ja tarttumisesta tiedottaakseen? Osallistuuko se eläville eläimille tehtävien testien kehittämiseen? Onko testien kehittämiselle laadittu aikataulua? 6. Liha-luujauhon käytön lopettaminen on lisännyt kasviperäisen proteiinin kysyntää. Voidaanko vuodeksi 2001 ottaa käyttöön poikkeussäännöksiä, joilla sallitaan viljelystä poistetun peltopinta-alan käyttäminen proteiinipitoisten kasvien viljelyyn omaan tarpeeseen, tilan keskimääräisen vuosittaisen eläinmäärän mukaan? 7. Teurastusten keskeyttäminen voi johtaa siihen, että vaatimusta, jonka mukaan eläintiheys saa olla 2,0 eläinyksikköä hehtaaria kohti, ei voida noudattaa. Miten tämä otetaan huomioon palkkioiden määrässä ja maatalousohjelmien laajaperäistämislisissä? Franz Fischlerin komission puolesta antamatäydentävä vastaus (11. lokakuuta 2001) 1. Poikkeuksellisista tukitoimenpiteistä naudanliha-alalla 18 päivänä joulukuuta 2000 annetussa komission asetuksessa (EY) N:o 2777/2000(1) säädetään, että kaikista (sekä uros- että naaraspuolisista) yli 30 kuukauden ikäisistä kotieläimistä on saatava naudan spongiformista enkefalopatiaa (BSE) koskevat negatiiviset testaustulokset, ennen kuin niiden liha voidaan saattaa osaksi elintarvikeketjua. Vain luokkaan C kuuluvat kotieläimet (nuoret härät) voivat olla yli 30 kuukauden ikäisinä kelpoisia interventio-ostoihin, jos niiden testaustulokset ovat negatiiviset. Korostettakoon kuitenkin, että erityisistä markkinoiden tukitoimenpiteistä naudanliha-alalla 3 päivänä huhtikuuta 2001 annetussa komission asetuksessa (EY) N:o 690/2001(2) säädetään sellaisia yli 30 kuukauden ikäisiä kotieläimiä koskevasta erityisestä ostojärjestelystä, jotka eivät ole kelpoisia tavanomaisiin interventio-ostoihin. Tässäkin tapauksessa järjestelyä sovelletaan ainoastaan negatiivisen testaustuloksen antaneisiin kotieläimiin. 2. Interventio-ostoihin hyväksytään ainoastaan naudanliha, joka on yhteisön eläinlääkintä- ja terveyslainsäädännön mukaisesti todettu elintarvikkeeksi kelpaavaksi. Komissiolla ei ole aikomusta aloittaa vanhempia sonneja koskevaa interventiojärjestelyä, sillä markkinointituen katsotaan toimivan tehokkaammin, kun ostot koskevat nuorempia kotieläimiä, kun otetaan huomion neuvoston asettama ehdoton interventioraja. 3. Vasikoiden teurastuspalkkio vahvistetaan naudanliha-alan yhteisestä markkinajärjestelystä 17 päivänä toukokuuta 1999 annetussa neuvoston perusasetuksessa (EY) N:o 1254/1999(3), ja sitä voidaan muuttaa vain tätä asetusta muuttamalla. Palkkio on vahvistettu olennaiseksi osaksi Agenda 2000:n yhteydessä sovittuja hinnanalennuksista johtuvia korvauksia ja koska vasikanliha-alan hinnat ovat jo pitkään olleet Agenda 2000:n yhteydessä sovittua tasoa merkittävästi korkeammat, palkkion nostamista voitaisiin tuskin perustella. 4. Urospuolisten kotieläinten palkkioita koskevien perussääntöjen muuttaminen kuuluu myös neuvoston toimivaltaan. Neuvosto sopi äskettäin tietyistä tarkistuksista, joiden tarkoituksena on saada keskipitkällä aikavälillä yhteisössä aikaan parempi markkinatasapaino, mutta arvoisan parlamentin jäsenen ehdotus ei kuulunut hyväksyttyihin muutoksiin. 5. Yhteisössä on käynnissä laaja BSE:n tarkkailuohjelma, jolla pyritään saamaan selkeä kuva yhteisön BSE-tapauksista. Ohjelman mukaan elintarvikkeeksi teurastetulle täysi-ikäiselle karjalle on tehtävä BSE-kokeet ja lisäksi yhden vuoden ajan on testatava maatiloilla kuolleet täysi-ikäiset eläimet. Ohjelma on voitu ottaa käyttöön BSE-pikatestien kehittämisen ansiosta. Komissio arvioi näitä testejä, ja toinen arviointi on parhaillaan käynnissä. Lisäksi komissio tukee tutkimusta, teknologista kehittämistä ja esittelyä koskevan viidennen puiteohjelman yhteydessä useita tutkimushankkeita. Komission 12 päivänä kesäkuuta 2001 hyväksymässä tiedonannossa neuvostolle ja Euroopan parlamentille tarttuvia spongiformeja enkefalopatioita koskevasta tutkimuksesta Euroopassa(4) julkaistiin erityinen ehdotuspyyntö 31.5.2001. In vivo -testien kehittäminen esikliinistä diagnosointia varten kuuluu ehdotuspyynnön neljään ensisijaiseen osa-alueeseen. 6. Komissio toimitti maaliskuussa 2001 neuvostolle ja Euroopan parlamentille analyysinsä, joka koski eläinperäisten jauhojen käyttökiellon vaikutuksia kasviproteiinien kysynnän kasvuun. Komissio katsoi tässä yhteydessä, ettei kasviproteiinien hankinnassa ole ollut ongelmia vuonna 2001, sillä niitä on ollut saatavilla sekä yhteisön että maailman markkinoilla. Lisäksi komissio päätteli, että kesantomaiden hyväksyminen kasviproteiinien viljelyyn heikentäisi pakollista kesannointia tuotannon valvonnan keinona, ja voisi vaikeuttaa komission asemaa maatalouskysymyksistä maailman kauppajärjestössä käytävissä neuvotteluissa. 7. Naudanliha-alan palkkiojärjestelmien soveltamista koskevista yksityiskohtaisista säännöistä annetun asetuksen (EY) N:o 2342/1999 muuttamisesta 30 päivänä tammikuuta 2001 annetussa komission asetuksessa (EY) N:o 192/2001(5) säädetään poikkeustoimenpiteistä, joilla on tarkoitus ratkaista teurastamiseen ja vientiin tarkoitettujen kotieläinten kasaantumisen vuoksi kasvaneesta eläintiheystekijästä aiheutuneet lyhyen aikavälin ongelmat. (1) EYVL L 321, 19.12.2000. (2) EYVL L 95, 5.4.2001. (3) EYVL L 160, 26.6.1999. (4) KOM(2001) 323 lopullinen. (5) EYVL L 29, 31.1.2001.